Beatissime pater. Exponitur s. v. pro parte deuoti oratoris vestrj Olauj Kirwis, clerici Aboensis diocesis, quod, cum ipse olim in duodecimo etatis sue anno constitutus existeret et studio in partibus illis vacasset, quadam die inaduertenter quandam stipulam siue paruam lingnj particulam non malo animo neque ex mala causa sed jocose proiecisset, accidit, quod quendam conscolarem suum cum dicta stipula siue lignj particula in oculo suo sinistro taliter lesit, quod exinde visum dicti oculi perdidit, nulla tamen tali deformitate relicta, que in populo scandalum generare posset. Cum autem dictus exponens premissa in juuentute sua fecerit et de corencia (= carentia) visus oculi ipsius scolaris alias quam ut premittitur culpabilis non fuerit, sitque zelo deuotionis accensus et cupiat ad sacerdotium promoueri et in missis ac alijs diuinis officijs altissimo reddere famulatum, recurrit ad pedes clementie s. v. humiliter et deuote supplicando, quatenus sibi specialem graciam facientes secum, vt ad omnes sacros etiam presbiteratus ordines promoueri et in illis etiam altaris ministerio ministrare libere et licite valeat, misericorditer dispensare aut dispensarj mandare dignemini de gracia speciali, omnemque inhabilitatem premissorum occasione contractam penitus abolere, non obstantibus premissis ac constitutionibus et ordinationibus apostolicis necnon statutis etc. et alijs in contrarium facientibus non obstantibus quibuscunque cum alijs clausulis necessarijs et oportunis. Fiat ut petitur. F. Et cum dispensatione ad omnes sacros etiam presbiteratus ordines. Et in altaris ministerio. Fiat. F. Datum Rome apud Sanctum Petrum quarto kalendas octobris anno quinto.